
· Gradsko vijeće

· KLASA: 021-05/26-01/6
· URBROJ: 2117-11-2-26-2
· Opuzen, 1. srpnja 2026. godine


· Z  A  P  I  S  N  I  K 

· sa IX. redovne jednice Gradskog vijeća Grada Opuzena
· održane dana 01. srpnja 2026. godine (srijeda) s početkom u 2005 sati 
· u Gradskoj vijećnici Grada Opuzena, Trg kralja Tomislava 1.


NAZOČNI VJEĆNICI:
Ivana Bjeliš, Ivan Glasović, Ivan Lozina, Asja Mataga Murtezani, Josipa Maslov, Zoran Popović i Mladen Šiljeg

IZOČNI VJEĆNICI: Marino Babić, Željko Bjeliš, Marijo Grljušić, Mirko Mataga, Kristijan Soče i Tomislav Šimović

Gradonačelnik: Ivan Mataga
Pročelnica: Magdalena Mataga

Zapisničar:	Magdalena Mataga

Predsjednik Zoran Popović je pozdravio nazočne, konstatirao da je nazočno 7 vijećnika i potreban kvorum. Konstatirao je da nema prijedloga za izmjenu i dopunu predloženog dnevnog reda te dao na glasovanje prijedlog dnevnog reda dostavljen vijećnicima u radnim materijalima. Nakon provedenog glasovanja konstatirao je da je jednoglasno usvojen dnevni red IX. sjednice Gradskog vijeća: 

1. Prijedlog zapisnika sa VIII. redovne sjednice Gradskog vijeća Grada Opuzena
2. Aktualni sat
3. Prijedlog Odluke o odabiru najpovoljnijeg ponuditelja za dodjelu dozvola na pomorskom dobru na području Grada Opuzena za razdoblje 2024.-2028. godine
4. Prijedlog Odluke o raspisivanju javnog natječaja za prodaju zemljišta u vlasništvu Grada Opuzena
5. Prijedlog Programa potpore za unaprjeđenje uvjeta stanovanja mladih obitelji i mladih poljoprivrednika na području Grada Opuzena za 2026. godinu
6. Prijedlog Odluke o izmjeni Odluke o načinu i uvjetima sudjelovanja roditelja u cijeni programa Dječjeg vrtića Opuzena
7. Prijedlog Zaključka o usvajanju Izvješća o radu Gradske knjižnice Opuzen 2025. godine


Ad.1. Prijedlog zapisnika sa održane VIII. redovne sjednice Gradskog vijeća

Predsjednik Zoran Popović je otvorio raspravu. Konstatirao je da nema primjedbi te da je zapisnik VIII. redovne sjednice Gradskog vijeća usvojen jednoglasno, sa 7 glasova „ZA“.
[bookmark: _Hlk217455318]
Ad.2. Aktualni sat
Predsjednik je otvorio raspravu, te upitao ima li prijavljenih. 
Vijećnik Ivan Glasović je psotavio pitanje vezano za status projekta s otpičkom infrastrukturom.
Gradonačelnik je odgovorio kako je produljen rok do 31. srpnja 2026. godine, te, smo opet stavili obavijest na stranicu Grada da se ljudi jave koji su na popisu bijelih adresa za priključenje. Za centar smo putem  dopisa tražili od HT-a da nas ubaci za komercijalni interes, vjerojatno će nas ubacit u plan, tako da bi mogao centar biti s tim obuhvaćen, nije u redu sad kad se napravi optika da jedan dio Opuzena ima minimalno 100 Mb u sekundi a centar da ima 20 Mb u sekundi, što je primjer u našoj gradskoj zgradi. Centar nije obuhvaćen ovim projektom PRŠI. 
Predsjedavajući navodi kako će se održati sastanak kad se malo smiri situacija oko berbe lubenica.
Predsjedavajući je zaključio aktualni sat.

Ad.3. Prijedlog Odluke o odabiru najpovoljnijeg ponuditelja za dodjelu dozvola na pomorskom dobru na području Grada Opuzena za razdoblje 2024.-2028. godine
Predsjedavajući navodi kako je Vijeće tijekom 3 protekle sjednice upoznato s predmetnom temom, smatra da nije potrebno da predlagatelj dodatno pojašnjava prijedlog. 
Gradonačelnik Ivan Mataga pojašnjava da se radi o jednoj ponudi, najpovoljnijoj. 
Predsjedavajući je otvorio raspravu. Konstatirao je da nema prijavljenih za raspravu te je prijedlog odluke dao na glasovanje. Nakon provedenog glasovanja konstatirao je da je jednoglasno, sa 7 glasova “ZA”, usvojena Odluka o odabiru najpovoljnijeg ponuditelja za dodjelu dozvola na pomorskom dobru na području Grada Opuzena za razdoblje 2024.-2028. godine u predloženom tekstu.

Ad.4. Prijedlog Odluke o raspisivanju javnog natječaja za prodaju zemljišta u vlasništvu Grada Opuzena
Prijedlog Odluke dostavljen je vijećnicima u radnim materijalima. Predsjedavajući otvara raspravu.
Gradonačelnik Ivan Mataga je pojasnio detaljnije Odluku o raspisivanju javnog natječaja za prodaju zemljišta u vlasništvu Grada, smatra da je ovo najznačajnija točka večerašnje sjednice. Ovom Odlukom Gradskog vijeća propisani su neki dodatni uvjeti za natječaj, dok je dosad bilo da se određuje početna cijena, da će Gradonačelnik raspisati javni natječaj, tržišna vrijednost i to je bilo to. U ovom slučaju da se kao prodavatelj ogradimo da ne bi zjapila sljedećih 10 godina prazna čestica, ako se neki potencijalni kupac javi, kupi tu česticu, ovdje su stavljene neke odredbe gdje bi taj kupac trebao u roku 3 godine od sklapanja kupoprodajnog ugovora izgraditi poslovni objekt sukladno svom poslovnom planu čiji obrazac ćemo staviti u natječaj. Isto tako red je na neku protučinidbu da Grad napravi, s obzirom da smo početnu  cijenu stavili iznad tržišne vrijednosti, tako da smo se mi obvezali u roku od 3 godine od sklapanja kupoprodajnog ugovora, odnosno 1 godine od dana uplate komunalnog doprinosa napraviti prometnu infrastrukturu uz tu česticu u minimalnoj visini investicije iznosa uplaćenog komunalnog doprinosa. Zbog obaveze kupca da u roku 3 godine od sklapanja kupoprodajnog ugovora izgradi poslovni objekt, sigurni smo da će u tom roku pribaviti građevinsku dozvolu, te platiti komunalni doprinos tako da će Grad imati ta namjenska sredstva. Isto tako, zabrana preprodaje zemljišta u roku 5 godina i ako kupac ima izvanrednu situaciju, da baš mora promijeniti djelatnost ili izvršiti promjenu poslovnog plana, to može učiniti samo uz suglasnost Gradskog vijeća, tako da bi to razmotrili na sjednici Gradskog vijeća ako dođe do toga.

Predsjednik Gradskog vijeća Zoran Popović se nadovezuje, o ovome je više puta razgovarao s Gradonačelnikom, to naše nesretno kino, naših 1.000 kvadrata, to treba platiti 300.000 eura pa kad znamo da je zgrada naša, a ne možemo dokazati da je, pa to ispada 300 eura po m2, a ovo prodajemo za 100 eura po m2 i onda se još obvezujemo da ćemo napravit infrastrukturu, po meni ne bi stavljao taj članak u ove odredbe. Smatram da je procjenitelj elaboratom odredio tržišnu vrijednost po trenutnom stanju, bez infrastrukture, pa da Grad obvezuje sebe da od komunalnog doprinosa troši na infrastrukturu, to mi izgleda kao da netko od privatnika radi kuću ili zgradu pa da mu mi baš sve dovedemo od infrastrukture, mislim da kupcu tako smanjujemo cijenu. Daleko od toga da ne želim da se tu hitno nešto krene raditi, iako svjesni smo da zbog ishođenja dozvola i materijala, odnosno deponija koji smo ustupili za izgradnju brane na Velikoj Neretvi, treba bar 1 godina ali iza toga bi bilo dobro da se tu počme nešto graditi, da to stabilizira proračun, znate da je to krucijalno i drago mi je da smo oko toga jednoglasni i smatram da lovimo neki zadnji vlak da to privedemo svrsi, da Grad na tome ostvari dosta benefita pa evo jedino mi je to nekako, Gradonačelniče ne znam koje je Vaše mišljenje.
Gradonačelnik Ivan Mataga navodi da je ovo prijedlog čisto da zainteresiramo kupce, međutim možemo probati ovaj prvi natječaj bez toga
Predsjednik Gradskog vijeća Zoran Popović predlaže da se kod raspisivanja natječaja to ne spominje, da tu nije baš ni mal komunalni doprinos, sad taj komunalni doprinos uložiti da bi se opet istima asfaltiralo, dovela javna infrastruktura, rasvjeta, onda ni cijena ne bi trebala biti ta koja je. Jer ako je nama netko procjenio 300, a mi dajemo za 100 i nešto. Ne bi htio da se Grad obveže dodatno. Naravno da će Grad napravit sve to da pomogne investitoru.
Gradonačelnik Ivan Mataga se slaže, komunalni doprinos nije mal. Od tih sredstava uz neki natječaj vjerojatno ćemo krenit tu nešto opremati, to je poduzetnička zona, moramo srediti ulaz svakako u poduzetničku zonu, to je naša neka obveza. Ta infrastruktura se uređuje za više česica unutar zone. U planu su i montažne kućice bile za zakup našim OPG-ovima uz državnu cestu, veliki je to potencijal. Da ne govorim o veletržnici u nekoj daljoj budućnosti.
Predsjednik Gradskog vijeća Zoran Popović navodi da moramo jer to je Poduzetnička zona, nije neka njiva, možda to definirati više kroz natječaj nego ovako.
Gradonačelnik Ivan Mataga se slaže da probamo bez toga da vidimo interes kupaca, ako baš vidimo jedan, dva natječaja, a nitko se ne javlja, znat ćemo da nešto onda ne štima.
Predsjednik Gradskog vijeća Zoran Popović ističe ako smatrate drukčije, evo sada iskomentirajmo, nemojte da bude jednoumlje.
Gradonačelnik Ivan Mataga navodi kako konkurencija, neki drugi gradovi i općine nude neke dampinške cijene, ali oni nemaju lokacije kakve mi trenutno imamo. Sad da li će neki kupac biti spreman platit 100 eura za nešto što je trenutno samo zemlja, tamo nije komunalno opremljeno sve, iako praktički tu je cijev od kanalizacije, hidrantska mreža, sva infrastruktura je tu, struja, voda, jedino nije DTK, tako da tu praktički treba samo izvući par metara. Vidjeti ćemo što kaže tržište, trenutno ova cijena je realna za lokaciju na kojoj se nalazi predmetna čestica i koje mogućnosti nudi.    
Predsjednik Gradskog vijeća Zoran Popović napominje da iako je struja tu, ako bude baš neki problem, trafostanica nije baš jeftina, treba je platit. Komunalni doprinos može doslovno pojest jednu trafostanicu.
Gradonačelnik Ivan Mataga navodi kako ima do 250 kW struje, to je iskomunicirano s HEP-om, tako da već može jači pogon biti.
Predsjednik Gradskog vijeća Zoran Popović ističe da ne želi da ga se krivo shvati, nije protiv,a s druge strane trebamo privući investitora hitno 
Vijećnica Ivana Bjeliš navodi kako je za to da ide u prodaju, pa kako bude, jer za 5 godina možda nećemo imati ovakvu šansu.
Predsjednik Gradskog vijeća Zoran Popović navodi, naravno, to smo iskomunicirali bezbroj puta, želimo da se to aktivira i da nikome nije u interesu da tamo budu komarci,
Gradonačelnik Ivan Mataga navodi kako možemo kasnije ako se nitko ne javi na dva natječaja, ako jedan od razloga bude to, ne mora nužno ni značiti, iako planiramo da se malo izreklamira, ipak je velika čestica pa možemo kasnije na nekoj sjednici Gradskog vijeća samo zaključkom da se ubaci taj članak ili nešto, da ako vidimo da nema interesa kroz sljedeći jedan ili dva natječaja.
Pročelnica Magdalena Mataga navodi kako se može donijeti Odluka o izmjeni Odluke i poslat se uz natječaj, jer ako će se sad mijenjat članak 4. u Odluci o izmjeni Odluke trebalo bi to navesti, ostale odredbe ostaju nepromijenjene.
Gradonačelnik Ivan Mataga napominje da ako nećemo stavljati u natječaj, onda moramo i u  Odluci uskladiti, jer moramo u natječaj staviti sve što piše u Odluci. 
Vijećnik Ivan Glasović pita je li to kod nadvožnjaka?
Na upit vijećnika Gradonačelnik Ivan Mataga navodi da se radi o čestici uz državnu cestu D8 na kojoj sad nasipaju Hrvatske vode.
Pročelnica Magdalena Mataga napominje kako prije glasovanja treba utvrditi točan tekst članka 4. Odluke. 
Predsjedavajući navodi da će na glasovanje dati prijedlog Odluke kakav je i predložen, a kroz natječajne uvjete će se odrediti ostalo.
Gradonačelnik Ivan Mataga predlaže da se izostavi članak 4. iz prijedloga Odluke, pa da se vidi interes kupaca.
Vijećnica Ivana Bjeliš kaže da se može izostaviti taj članak, pa ako stvarno ne bude kroz jedan ili dva natječaja nitko zainteresiran, važno nam je sad privući kupce,
Predsjednik Gradskog vijeća Zoran Popović ističe da se nezgodna situacija dogodila s prodajom u Poduzetničkoj zoni 2008. godine, iza koje je uslijedila recesija, pa se dan danas zbrajaju i oduzimaju oko te prodaje, obaveza Grada. Zato ga je strah da Grad ne bude vezan dodatnim odredbama. Možda je najbolje izaći ovako, da ne moramo plaćati reklamu, ovo će biti dovoljna i popularna reklama, znači ide cijela čestica u komadu, dobro je da se ubacilo ovo za otuđenje, da se spriječilo da netko mešetari 5 godina.
Pročelnica Magdalena Mataga navodi da će se iza toga izdati brisovno očitovanje, odnosno donijet će se zaključak kakav se donio i za Tehnovalu da Grad nema više interesa za kupnju te čestice.
Predsjedavajući Zoran Popović navodi da je to odlično jer ćemo tako odmah eliminirati mešetare,  te daje  izvorni prijedlog odluke na glasovanje. Nakon provedenog glasovanja konstatirao je da je jednoglasno, sa 7 glasova “ZA”, usvojena Odluke o raspisivanju javnog natječaja za prodaju zemljišta u vlasništvu Grada Opuzena u predloženom tekstu.

Ad.5. Prijedlog Programa potpore unaprjeđenja uvjeta stanovanja mladih obitelji i mladih poljoprivrednika na području Grada Opuzena za 2026. godinu
Prijedlog Programa dostavljen je kao radni materijal vijećnicima. 
Gradonačelnik Mataga je istaknuo kako se predmetni Program u samo jednom dijelu razlikuje u odnosu na prošlogodišnji, dok je čl. 4. st. 1. Programa usklađen sa mjerama koje će raspisivati Ministarstvo poljoprivrede, da će ove godine i mlade obitelji moći dobit sredstva, prošle godine su valorizirali samo mlade poljoprivrednike, znači samo ako ostane sredstava mogu dobiti mlade obitelji, ove godine je drugačije. Radi se o 100% potpore za one koji imaju status mladog poljoprivrednika.Nažalost lani nitko nije ostvario pravo na potporu.
Pročelnica Magdalena Mataga navodi kako je Ante Mustapić imao status mladog poljprivrednika, ali žena mu nema državljanstvo, odnosno potrebnu dokumentaciju.
Gradonačelnik Mataga navodi da ostali nisu imali status nositelja OPG-a. Za potporu je rezerviran iznos od 40.000 eura, dok je iz državnog proračuna omogućeno isto kao lani 1.000.000 eura, iako je mislio da će biti više, ali kao da će brzo se potrošiti ta sredstva, jer mi moramo prije platiti, a imamo par projekata gdje smo već prije platili, pa čekamo ZNS.
Predsjedavajući je otvorio raspravu. Konstatirao je da nema prijavljenih za raspravu te je prijedlog odluke dao na glasovanje. Nakon provedenog glasovanja konstatirao je da je jednoglasno, sa 7 glasova “ZA”, usvojen Program potpore za unaprjeđenje uvjeta stanovanja mladih obitelji i mladih poljoprivrednika na području grada Opuzena za 2026. godinu u predloženom tekstu.

Ad. 6. Prijedlog Odluke o izmjeni Odluke o načinu i uvjetima sudjelovanja roditelja u cijeni programa Dječjeg vrtića Opuzena
Prijedlog Odluke dostavljen je vijećnicima u radnim materijalima. 
Gradonačelnik Ivan Mataga je pojasnio detaljnije Odluku o izmjeni Odluke, radi se o ažuriranju zadnjeg stanja, kako je rasla osnovica za 1% od 1. lipnja, isto tako će biti na jesen kao u javnim službama, tako smo i u Kolektivnom ugovoru definirali i vjerojatno ažuriranje s materijalnim troškovima iako teško je te materijalne troškove predviditi pa smo uzeli neki prosjek od 1.1. do 1.6., oni npr imaju materijalnih troškova 3.000 eura u prvom mjesecu pa 10.000 eura u drugom, uzeli smo prosjek tih 5 mjeseci materijalnih troškova, što je nekih 7.000 eura mjesečno i nadodali u ukupni trošak plaće za zadnji 5. mjesec, podijelili s brojem djece i dobila se ta ekonomska cijena koja je veća za nekih 45 eura.
Predsjedavajući je otvorio raspravu, te konstatirao  da nema prijavljenih za raspravu te je prijedlog odluke dao na glasovanje. Nakon provedenog glasovanja konstatirao je da je jednoglasno, sa 7 glasova “ZA”, usvojena Odluka o izmjeni Odluke o načinu i uvjetima sudjelovanja roditelja u cijeni programa Dječjeg vrtića Opuzena u predloženom tekstu.

Ad. 7.	Prijedlog Zaključka o usvajanju Izvješća o radu Gradske knjižnice Opuzen 2025. godine
Prijedlog Zaključka dostavljen je vijećnicima u radnim materijalima. 
Gradonačelnik Ivan Mataga navodi da je smetnuo obavijestiti ravnateljicu da uz samu predaju materijala i prezentira izvješće, da su se čuli i danas nekoliko puta, a da o tome nisu komunicirali zbog previše obaveza.
Pročelnica Magdalena Mataga navodi kako će svakako dostaviti doneseni Zaključak ravnateljici Gradske knjižnice Opuzen
Predsjedavajući navodi da je obveza podnošenja izvješća propisana Statutom, a da bi tako trebali provjeriti i sva druga društva, kad već oni koji su odgovorni ne mogu provjeriti da mi to ipak ne budemo danas sutra krivi za nedonošenje nekih odluka, da sami ne znamo, meni osobno ne pada na pamet provjeravati svačiji statut, to treba odgovorna osoba
Predsjedavajući je otvorio raspravu, te konstatirao  da nema prijavljenih za raspravu te je prijedlog odluke dao na glasovanje. Nakon provedenog glasovanja konstatirao je da je jednoglasno, sa 7 glasova “ZA”, usvojen Zaključak o usvajanju Izvješća o radu Gradske knjižnice Opuzen 2025. godine u predloženom tekstu.


Konstatirao je da je iscrpljen dnevni red i zaključio sjednicu u 2035 sati.


                         Zapisničar 

                     Magdalena Mataga	
				                  
Predsjednik Gradskog vijeća

Zoran Popović

